เคแบงก์เร่งเฟ้นหาพันธมิตรรับตลาดเออีซี
กสิกรไทยบุกเวียดนามเต็มที่ ร่วมมืออกริแบงก์ จับคู่ลงทุนธุรกิจทำการค้า
20 มี.ค. 2555

กสิกรไทยบุกเวียดนามเต็มที่ ร่วมมืออกริแบงก์ จับคู่ลงทุนธุรกิจทำการค้า 
นายทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย ได้เซ็นสัญญาลงนามเป็นพันธมิตรกับ อกริแบงก์ ธนาคารอันดับหนึ่งในเวียดนาม
นายทรงพล แถลงว่า การเซ็นสัญญาครั้งนี้เป็นการเซ็นสัญญากับพันธมิตรเป็นแห่งที่ 2 จากที่เคยเซ็นสัญญาเป็นพันธมิตรกับเวียดตินแบงก์ โดยเวียดนามเป็นประเทศเป้าหมายอันดับต้นๆ ในอาเซียน
ทั้งนี้ อกริแบงก์มีสาขากว่า 2,300 แห่ง มากที่สุดในเวียดนาม มีพนักงาน กว่า 3.75 หมื่นคน ลูกค้า 8.4 ล้านราย
อกริแบงก์ชำนาญในอุตสาหกรรม การเกษตร เวียดตินแบงก์โดดเด่นด้านเทคโนโลยีการบริหารธุรกรรมต่างประเทศ
นายทรงพล กล่าวว่า การร่วมพันธมิตรครั้งนี้ เพื่อติดตามให้บริการลูกค้า ซึ่งส่วนใหญ่ทำการค้ามากกว่าการลงทุน เนื่องจากยังมีปัญหาต้นทุนสูงทั้งที่ดินราคาแพง ปัญหาเงินเฟ้อ ดอกเบี้ยสูง
อย่างไรก็ตาม คาดว่าใน 3 ปีข้างหน้าที่จะเกิดประชาคมอาเซียน (เออีซี) สถานการณ์จะเปลี่ยนแปลงไปในทางที่ดีขึ้น เหมาะสำหรับอุตสาหกรรมหนัก จึงปูทางไว้
นายทรงพล กล่าวอีกว่า เป้าหมายภายในปีนี้ธนาคารกสิกรไทยจะสร้างเครือข่ายสาขาบริการรวมกว่า 5,000 สาขาทั่วอาเซียน และมีพันธมิตรธนาคารท้องถิ่นครบ 9 ประเทศ 
นายอนุสนธิ์ ชินวรรโณ เอกอัครราชทูตไทยประจำเวียดนาม กล่าวว่า ในปีที่แล้วไทยลงทุนในเวียดนามร่วม 6,000 ล้านเหรียญสหรัฐ เช่น บริษัท ปูนซิเมนต์ไทย ปตท. กลุ่มซีพี และบริษัทผลิตกะทิอร่อยดี